贈權上人兼簡其兄高致虛秀才
作者：釋道潜
朝代：宋

paragraphs: 豫章山川足靈氣，天與四時滋萬彙。
翹然雙幹秀一門，儒釋殊科道無異。
一操經術游廣文，一事瓶盂尋祖意。
功名生死兩俱徹，論報君親各無愧。
上人餘力擅風騷，三昧何妨間遊戲。
窮愁肯學郊與島，高瞻已能追晉魏。
文章妙處均製饌，不放鹹酸傷至味。
少陵彭澤造其真，運斤成風有餘地。
眉陽老人文所宗，此語得之吾敢祕。
斯君向上踏玄關，奔逸絕塵那可跂。